Conform declarațiilor oficialilor din Ministerul Educației, Clujul are cel mai ridicat procent de promovare la Bacalaureat, peste 82%.

Singura medie de 10 a fost obținută de Ana Gheorghe Milea de la Colegiul Emil Racoviță din Cluj Napoca. 100% promovabilitate au avut liceele Gh. Șincai, Emil Racoviță, Nicolae Bălcescu și Janos Zsigmond.

6 licee clujene au avut un singur elev căzut la Bacalaureat.

Rezultatele de la examenul de Bacalaureat 2015 au fost deja publicate AICI.

Oficialii din Educaţie spun că rata de promovare de la Bac 2015 înainte de contestaţii este de 66,41%.

Judeţul Cluj are cel mai ridicat procent de promovare, peste 82%

Topul Județelor, la nivel național este: Cluj (82,18%), Braşov (78,74%), Bacău (78,34%) şi Sibiu (76,81%).

Rata de promovare în București este de 68%, superioară cu 9,7% celei de anul trecut.

Singurele judeţe cu o rată de promovare sub 50% sunt Giurgiu (36,06%), Ilfov (40,92%) şi Teleorman (42,73%).

În 5 judeţe (Gorj, Sălaj, Teleorman, Giurgiu şi Brăila) procentul de promovare din această sesiune este inferior celui de anul trecut, în vreme ce în restul judeţelor se înregistrează o majorare de până la 11,9%.

Contestațiile se pot depune marți între orele 16 și 20. Acestea, la fel ca lucrările de examen vor fi soluționate în alte județe.

Rodica Tulbure/Alina Nechita

………………………………………………………………………………………..

Bistriţa

Din totalul de 2 569 candidaţi înscrişi în judeţul Bistriţa-Năsăud, 1697 au fost declaraţi reuşiţi. Procentul de promovabilitate la nivel judeţean este de 70,92%, cu peste patru procente faţă de media naţională de 66,41%.

Un elev de la Colegiul Tehnic INFOEL Bistriţa a obţinut media generală 10,00.

Topul celor mai bune licee clasează pe primul loc Colegiul Naţional Liviu Rebreanu Bistriţa – 98,66%, urmat de Colegiul Naţional George Coşbuc Năsăud – 94,52%, Colegiul Naţional Andrei Mureşanu Bistriţa – 90,22 %, iar la egalitate Liceul de Muzică Tudor Jarda Bistriţa şi Liceul Teoretic Solomon Haliţă Sîngeorz-Băi, cu un procent de 87,50 %.

Pentru prima dată în acest an lucrările au fost corectate în alt judeţ, tezele elevilor din Bistriţa-Năsăud fiind evaluate de profesori din Satu-Mare.

Contestaţiile se pot depune marţi, 7 iulie, între orele 16,00-20,00.

Florin Săsărman

Nu uitaţi, Radio Cluj se poate asculta şi online AICI